b'\n_START_ARTICLE_\nAnton Padovanski\n_START_SECTION_\n\xc5\xbdivljenje\n_START_PARAGRAPH_\nSveti Anton se je rodil 15. avgusta 1195 portugalskemu plemi\xc4\x8du Martinu Bulh\xc3\xb5es in njegovi \xc5\xbeeni Mariji Tereziji Taveira. Njegovo krstno ime je bilo Fernando de Bulh\xc3\xb5es. Pri petnajstih letih mu je ob porodu umrla mati, kmalu zatem pa je vstopil v avgu\xc5\xa1tinski samostan v Lizboni. Po pribli\xc5\xbeno enem letu ga je predstojnik samostana premestil v Coimbro. Tu je leta 1220 kot mlad redovnik prisostvoval \xc4\x8da\xc5\xa1\xc4\x8denju relikvij prvih fran\xc4\x8di\xc5\xa1kovih mu\xc4\x8dencev, ki so misijonarili v Maroku, kjer so jih muslimani mu\xc4\x8dili do smrti. Ferdinanda sta njihova zgodba in trpljenje tako pretresla, da se je odlo\xc4\x8dil prestopiti v red manj\xc5\xa1ih bratov. \xc5\xbdelel je oznanjati kr\xc5\xa1\xc4\x8dansko vero med muslimani, \xc4\x8deprav je s tem tvegal svoje \xc5\xbeivljenje. Zaradi brodoloma in bolezni ni dospel v Afriko, pa\xc4\x8d pa se je po re\xc5\xa1itvi in okrevanju na Siciliji odpravil v Umbrijo, od koder je po kapitlju od\xc5\xa1el s provincialom Gracijanom v Emilijo Romagno. Slu\xc4\x8dajno so odkrili njegov govorni\xc5\xa1ki talent. Po naro\xc4\x8dilu sv. Fran\xc4\x8di\xc5\xa1ka Asi\xc5\xa1kega je za\xc4\x8del pou\xc4\x8devati brate teologijo in je prepotoval velik del Italije in ju\xc5\xbene Francije. Nazadnje se je ustalil v Padovi.\n_START_SECTION_\nSmrt in \xc4\x8de\xc5\xa1\xc4\x8denje\n_START_PARAGRAPH_\nAnton je umrl 13. junija 1231 v Arcelli blizu Padove._NEWLINE_Sveti Anton Padovanski je najhitreje kanonizirani svetnik v zgodovini katoli\xc5\xa1ke cerkve. Pape\xc5\xbe Gregor IX. ga je za svetnika razglasil samo enajst mesecev po njegovi smrti._NEWLINE_Najbolj znano njegovo sveti\xc5\xa1\xc4\x8de je znamenita Bazilika svetega Antona Padovanskega v Padovi, kjer hranijo med njegovimi relikvijami tudi njegov nestrohnjeni jezik.'